
R A P O R T

asupra proiectului de Lege pentru ratificarea Convenţiei Naţiunilor Unite împotriva corupţiei, adoptată la New  York la 31 octombrie 2003

În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru ratificarea Convenţiei Naţiunilor Unite împotriva corupţiei, adoptată la New York la 31 octombrie 2003, trimis cu adresa nr. P. L. X - 445 din 30 iunie 2004, înregistrată sub nr. 31/704 din 30. 06. 2004.

Potrivit prevederilor art.75 din Constituţie şi ale art. 86 alin.2, pct.1 din Regulamentul Camerei Deputaţilor, Camera Deputaţilor este prima Cameră sesizată în cazul acestui proiect de lege. 

Consiliul Legislativ, cu avizul nr. 991 din 18 06.2004, a avizat favorabil acest proiect de lege.

Proiectul de lege are ca obiect de reglementare combaterea fenomenului criminalităţii organizate şi prevede obligaţia statelor de a incrimina un spectru larg de fapte, pentru a acoperi, astfel, toate actele de corupţie: darea şi luarea  de mită, delapidarea fondurilor publice, traficul de influenţă, tăinuirea, spălarea produsului infracţiunii, inclusiv infracţiunile comise în legătură cu faptele de corupţie, cum ar fi spălarea banilor şi obstrucţionarea justiţiei.
Totodată, statele sunt obligate să-şi acorde reciproc asistenţă judiciară şi să întreprindă măsurile necesare punerii sub urmărire, sechestru şi confiscarea produsului rezultat în urma săvârşirii faptei de corupţie.

 Dreptul intern român este compatibil cu prevederile convenţiei, România adoptând numeroase acte normative care reglementează codurile de conduită ale funcţionarilor din cadrul administraţiei publice, achiziţiile publice, combaterea corupţiei în sistemul privat. De asemenea, a fost stabilit cadrul juridic intern pentru protecţia martorilor, incriminarea, investigarea şi reprimarea faptelor de corupţie săvârşite de funcţionarii publici naţionali şi internaţionali şi cooperarea judiciară internaţională în materie penală.

Potrivit prevederilor art. 60 din Regulamentul Camerei Deputaţilor, comisia a dezbătut proiectul de lege în şedinţa din 24.08.2004.
Membrii comisiei au examinat expunerea de motive din punctul de vedere al Guvernului, textul proiectului de lege precum şi avizul  favorabil al Consiliului Legislativ nr. 991 din 8 iunie 2004.
Cu prilejul examinării, membrii comisiei au constatat că proiectul de lege consolidează complexul de măsuri preventive luate deja în ţara noastră privind combaterea fenomenului corupţiei în România.

Faţă de cele de mai sus, membrii comisiei au hotărât, cu unanimitate de voturi, să supună plenului Camerei Deputaţilor, spre dezbatere şi adoptare, proiectul de Lege pentru ratificarea Convenţiei Naţiunilor Unite împotriva corupţiei, adoptată la New  York la 31 octombrie 2003, în forma prezentată de iniţiator. 

Din numărul total de 20 de membri ai comisiei, au fost prezenţi la dezbateri 19 deputaţi.

În raport de obiectul şi conţinutul său, proiectul de lege face parte din categoria legilor ordinare.
                                             PREŞEDINTE, 


                                    

                                   Prof. univ.dr. Ion NEAGU                                           

Consilier 

Dr. Gheoghe Stroe

